Skeptikerne James Randi og Ray Hyman gjester den amerikanske podkasten *Skeptically Yours* i 2013.
**Podkasting** eller **poddkasting** (fra engelsk: *podcasting*) er en måte å publisere lyd- og videoopptak på Internett. En podkast er en digital lyd- eller videofil som blir kringkastet via nettet på denne måten. Ordet «podcast» brukes også om selve radio- eller TV-programmet som blir delt.

Lyd- og videofilene kan avspilles på datamaskiner, nettbrett, smarttelefoner og andre digital lydavspillere ved hjelp av mediespillere, strømmetjenester og egne apper for podkaster. Filene kan lastes ned til maskinene eller strømmes direkte. Opptakene kan også abonneres på ved hjelp av RSS. Podkaster kan avspilles når brukeren selv ønsker det, til forskjell fra tradisjonell lineærkringkasting som følger et fastlagt sendeskjema.

Mange podkaster er studiosamtaler tatt opp med enkelt lydutstyr. Også etablerte radiostasjoner kan legge ut enkeltprogrammer som podkaster på nettet.

I januar 2020 ble Podtoppen lansert - Norges offisielle toppliste og måling av podkaster.

Betegnelse
----------

Programlederne i to norske podkaster som én gang i uka kommenterer nyhetsbildet: journalistene Frithjof Jacobsen, Hanne Skartveit og Anders Giæver i *VGs* *Giæver & Joffen* og Lars Molteberg Glomnes, Trine Eilertsen og Sarah Sørheim i *Aftenpostens* *Aftenpodden*.  Foto: Tore Sætre, desember 2015 
Podkasting kommer fra det engelske *podcasting* og er et teleskopord av ordene «iPod» og «kringkasting» (engelsk: broadcasting). 

Til tross for at ordet inneholder stammen fra «iPod»,[] en type bærbar musikkspiller fra datamaskin- og smarttelefonprodusenten Apple, er en podkast ikke begrenset til avspilling på en slik eller en tilsvarende maskin eller på noen måte knyttet opp mot produkter fra Apple.

Ordet «podkast» blir noen ganger forkortet som «podd», for eksempel i *Aftenposten*s podkast *Aftenpodden*.

Bruk
----

For å lytte til podkaster kan man enten abonnere på programmene eller oppsøke nettsteder som har lenker til tidligere sendte programmer. Ved abonnement sørger avspillingsenheten for jevnlig å laste ned episoder når de gjøres tilgjengelige. I mange tilfeller kan man også spille av tidligere programmer direkte i nettleser, enten ved at programmet lastes ned til egen enhet som en MP3-fil eller at den spilles av ved hjelp av en avspillingsfunksjon på nettsiden.

Nedlasting og avspilling av podkaster kan gjøres på smarttelefoner, andre bærbare avspillingsenheter (MP3-spillere) eller på en PC. Som regel må man installere et eget avspillingsprogram for å abonnere på programmene, og slike finnes både for datamaskiner og bærbare enheter (Android, iOS, Windows Phone, BlackBerry med flere). På PC er det også mulig å abonnere på programmer ved hjelp av RSS-koblinger (også kalt «levende bokmerker» eller «nyhetsmating»). Nettleseren sørger da for abonnementsfunksjonen.

Historie
--------

Podkastingkonseptet ble foreslått i 2000, og teknologien var tilgjengelig i løpet av 2001. Den ble først tatt i bruk i programmet Radio Userland. I 2003 begynte podkaster å dukke opp på velkjente nettsteder. Begrepet «podcast» ble opprinnelig laget av Ben Hammersley i en artikkel i *The Guardian* 12. februar 2004 til beskrive «lyd-blogging». Ordet kan henvise til både innhold og leveringsmetode, mens «podkasting» bare brukes om leveringsmåten.

*ITavisen* var blant de første norske podkastene, med start den 5. august 2005. NRK var også tidlig ute, den 2. september 2005 sendte NRK P2 *Kurér* første podkasten i fra rikskringkastingen. Programmet handlet om podkasting som fenomen, og var laget av Line Gevelt Andersen. Det var i forbindelse med denne begivenheten at podkast ble skrevet med bokstaven *k*, og ikke *c*, for første gang i Norge. Seinere har blant annet NRK P3s *Radioresepsjonen* blitt en podkastingsuksess i Norge, og programmet blir lagt ut for gratis nedlasting. I oktober 2013 tilbød NRK podkastversjoner av drøyt 70 av sine programposter, mens radiokanalen P4 tilbød tolv. 

Internasjonalt er BBC i Storbritannia storleverandør av podkaster (414 programvalg per februar 2014), men en rekke andre større og mindre aktører leverer podkaster. Det eksisterer mange samlesteder på nett som lister opp forskjellige podkastleverandører, og de fleste podkast-klientene har både temainndelte lister over tilgjengelige programmer og en søkefunksjon.

Podkasting fikk økt oppmerksomhet i 2015 etter at den amerikanske podkasten *Serial* oppnådde høye lyttertall. Bildet viser produsenten Dana Chivvis i et intervju med journalisten Hege Duckert under Nordiske Mediedager i 2015. Foto: Nordiske Mediedager 
Podkasting fikk økt oppmerksomhet i mediebildet i 2015 etter at den amerikanske podkasten *Serial* oppnådde høye lyttertall både i USA og i resten av verden. *Serial* var i utgangspunktet en krimdokumentar som tok opp en drapssak fra Baltimore i 1999, men har senere blitt utvidet til andre aktuelle temaer.

Referanser
----------

1. ↑  Nina Nordbø (14. januar 2020). «Podtoppen: – Endelig vet vi hvilke podkaster som er størst i Norge». *NRK*. Besøkt 8. april 2023.
2. ↑  Radio Userland: podcasting teknologi Arkivert 16. oktober 2006 hos Wayback Machine.
3. ↑  Ben Hammersley (12. februar 2004). «Audible revolution». *The Guardian* **(engelsk)**. Besøkt 8. april 2023.
4. ↑  Charles Arthur; Jack Schofield (12. januar 2006). «Short shrift». *The Guardian* **(engelsk)**. Besøkt 8. april 2023.
5. ↑  «ITavisen starter Podcasting». *ITavisen*. 5. august 2002. Besøkt 8. april 2023.
6. ↑  Kristin Nordvoll Mork (28. desember 2015). *Podkast*. *Kurér* (lyd). NRK Radio. Besøkt 22. februar 2018.

Eksterne lenker
---------------

* Topplister og måling av norske podkaster hos Podtoppen
* Her er VGs podcaster hos *VG*
* Podkast - A-å hos NRK Radio
* Podcastoversikt hos P4 Radio Hele Norge
* (sv) Poddar & program hos Sveriges Radio
* (en) BBC Sounds - Podcasts hos BBC

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** GND **·** LCCN **·** NDL
 |